CELEX: 32020D0430
Language: ga
Date: 2020-03-23 00:00:00
Title: Cinneadh (AE) 2020/430 ón gComhairle an 23 Márta 2020 maidir le maolú sealadach ar Rialacha Nós Imeachta na Comhairle i bhfianaise na ndeacrachtaí taistil a chruthaigh an phaindéim COVID-19 san Aontas

24.3.2020   
               
               
                  GA
               
               
                  Iris Oifigiúil an Aontais Eorpaigh
               
               
                  LI 88/1
               
            
         CINNEADH (AE) 2020/430 ÓN gCOMHAIRLE
         an 23 Márta 2020
         maidir le maolú sealadach ar Rialacha Nós Imeachta na Comhairle i bhfianaise na ndeacrachtaí taistil a chruthaigh an phaindéim COVID-19 san Aontas
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 240(3) de,
         De bharr an mhéid seo a leanas:
         
                     (1)
                  
                  
                     Ó thosaigh an ghéarchéim eipidéimeolaíoch i ngeall ar an gcoróinvíreas SARS-CoV-2, tá an galar gaolmhar, COVID-19, ag leathadh go gasta ar fud na cruinne, agus críoch an Aontais sroichte aige freisin. Mar gheall ar an méadú géar a tháinig ar líon na gcásanna, shainigh Ard-Stiúrthóir na hEagraíochta Domhanda Sláinte (EDS) COVID-19 mar phaindéim ar an 11 Márta 2020. Ar an 12 Márta 2020, i bhfianaise mhórleathadh an ghalair i Réigiún Eorpach EDS, áit ar deimhníodh breis is 20 000 cás agus a bhfuair beagnach 1 000 duine bás, chuir Stiúrthóir Réigiúnach EDS don Eoraip in iúl gurb í an Eoraip forlár na paindéime seo anois.
                  
               
                     (2)
                  
                  
                     Mar thoradh air sin, rinne na Ballstáit roinnt bearta coisctheacha agus roinnt bearta srianta amhail coraintín a chur i bhfeidhm, siopaí neamhriachtanacha, scoileanna agus ollscoileanna a dhúnadh, beartas cianoibre a chur i bhfeidhm chomh maith le srianta nó toirmisc gluaiseachta agus taistil. I ngeall ar na bearta sin, tá sé do-dhéanta ag comhaltaí áirithe den Chomhairle, nó an-deacair orthu, taisteal le bheith i láthair go fisiciúil ag cruinnithe na Comhairle arna dtionól i gceanncheathrú na Comhairle. Fágann sin gur deacair an córam a cheanglaítear le hAirteagal 11(4) de Rialacha Nós Imeachta na Comhairle a bhaint amach (1), agus, dá bhrí sin, gur deacair don Chomhairle cruinnithe foirmiúla a thionól.
                  
               
                     (3)
                  
                  
                     I bhfianaise na n-imthosca eisceachtúla seo, agus d’fhonn an leanúnachas institiúideach a áirithiú i gcinnteoireacht na Comhairle, tá sé riachtanach maolú go sealadach ar an gcéad fhomhír d’Airteagal 12(1) de Rialacha Nós Imeachta na Comhairle maidir le cinntí chun an gnáthnós imeachta i scríbhinn a úsáid. Le linn thréimhse chur i bhfeidhm an Chinnidh seo, agus le linn na tréimhse seo amháin, ba cheart cinneadh a dhéanamh chun an gnáthnós imeachta i scríbhinn a úsáid a ghlacann an Coiste de Bhuanionadaithe Rialtais na mBallstát chuig an Aontas Eorpach (Coreper) i gcomhréir leis an riail vótála is infheidhme chun an gníomh lena mbaineann ón gComhairle a ghlacadh. Ba cheart feidhm a bheith ag an maolú sin go ceann míosa amháin, agus é a bheith inathnuaite.
                  
               
                     (4)
                  
                  
                     Ba cheart ullmhú críochnaitheach a dhéanamh in Coreper sula mbainfí leas as an ngnáthnós imeachta i scríbhinn mar rogha mhalartach ar ghníomhartha ón gComhairle a ghlacadh ag cruinnithe den Chomhairle, agus ba cheart do na hairí, i gcás inarb indéanta agus ábhartha, an gníomh lena mbaineann ón gComhairle a phlé roimh ré, mar shampla trí fhíschomhdháil neamhfhoirmiúil, chun go n áiritheofar, a mhéid is féidir, i measc nithe eile, comhordú náisiúnta, trédhearcacht phoiblí, agus rannpháirtíocht na bparlaimintí náisiúnta i gcomhréir le cleachtais na mBallstát,
                  
               TAR ÉIS AN CINNEADH SEO A GHLACADH:
         
            Airteagal 1
            De mhaolú ar an gcéad fhomhír d’Airteagal 12(1) de Rialacha Nós Imeachta na Comhairle, déanfar cinneadh chun an gnáthnós imeachta i scríbhinn a úsáid, i gcás ina nglacann Coreper an cinneadh sin, i gcomhréir leis an riail vótála is infheidhme chun an gníomh lena mbaineann ón gComhairle a ghlacadh.
         
         
            Airteagal 2
            Beidh feidhm ag an gCinneadh seo go ceann tréimhse míosa amháin ó dháta a ghlactha.
            Más rud é go dtugann na himthosca eisceachtúla leanúnacha bonn cirt dó, féadfaidh an Chomhairle an Cinneadh seo a athnuachan.
         
         
            Airteagal 3
            Tiocfaidh an Cinneadh seo i bhfeidhm an dáta a nglacfar é.
            Foilseofar in Iris Oifigiúil an Aontais Eorpaigh é.
         
         
            Arna dhéanamh sa Bhruiséil, 23 Márta 2020.
            
               
                  Thar ceann na Comhairle
               
               
                  An tUachtarán
               
               A. METELKO-ZGOMBIĆ
            
         
         
            (1)  Cinneadh 2009/937/AE ón gComhairle an 1 Nollaig 2009 lena nglactar Rialacha Nós Imeachta na Comhairle (IO L 325, 11.12.2009, lch. 35).